text: PC glad for sin post som politisk ordfører
  23 februar 2010 kl. 08.37
  Venstres politiske ordfører er ikke skuffet over, at han ikke skal være minister. "Det havde jeg heller ikke forventet", siger han.
  
  Venstres politiske ordfører, Peter Christensen fra Aabenraa, der på Christiansborg går under betegnelsen PC, var af mange forudset til at blive minister.
  Det blev dog ikke denne gang. I stedet fortsætter han efter dagens enorme ministerrokade som politisk ordfører for sit parti.
  Men han er ikke skuffet over, at der ikke var en ministerpost til ham i denne omgang.
  - Det havde jeg heller ikke forventet. Da jeg i påsken sidste år blev politisk ordfører, stod det klart i de samtaler, jeg havde med statsministeren, at jeg skal være politisk ordfører frem til valget, siger han.
  Men vil du ikke hellere være minister?
  - Nej, så skulle jeg jo ikke have indvilget i at påtage mig den post, jeg har i dag.
  Medmindre du havde tænkt posten som politisk ordfører som et springbræt - uden at jeg skal tillægge dig motiver?
  - Ha ha, nej, og de (motiver, red.) var der så heller ikke. At være politisk ordfører og dermed tegne Venstres folketingsgruppes samlede politik er en kæmpe udfordring, som jeg er glad for.
  